અત્યારે ૭૪ વર્ષના (જન્મ - તારીખ ૧૨-૮-૧૯૪૦) નીતિનભાઈએ પોતાના સગા પિતાનો ફેસ જોયો જ નથી. તેઓ નવ મહિનાના હતા ત્યારે પિતાનું અવસાન થયું હતું. તેમના પિતા ભગુભાઈ શાહ સ્વાતંત્ર્યસેનાની હતા. મહાત્મા ગાંધીએ ફ્રીડમફાઇટર ભગુભાઈને ‘પ્રભુમય જીવન’ નામનું એક પુસ્તક વિશિષ્ટ નોંધ સહિત ભેટ આપેલું. ભગુભાઈ ફ્રીડમફાઇટર હોવાને કારણે તેમને વારંવાર ભૂગર્ભમાં છુપાઈ જવું પડતું. જોકે ૧૯૪૧માં તેઓ અવસાન પામ્યા ત્યારે અમદાવાદમાં હુલ્લડો ચાલતાં હતાં. તેમની ડેડ-બૉડીને ખાસ પોલીસ-પ્રોટેક્શન સાથે સ્મશાનગૃહ સુધી લઈ જવાની અનુમતી મળી હતી નહીંતર પરિસ્થિતિ એવી વિકટ હતી કે કેટલાક મૃતદેહોની અંત્યેષ્ટિ પોળના ચોકઠામાં જ કરવી પડતી. નીતિનભાઈનાં માતા વિમળાબહેન પણ વારંવાર પ્રભાત ફેરી વગેરે કાર્યક્રમોમાં જઈને સ્વાતંત્ર્ય ચળવળમાં સૂર પુરાવતાં હતાં.